Αρχίζει ο αγώνας για τη διαδοχή του Ζαν Κλοντ Γιούνκερ\n03/09/2018, 06:42 2\nΠοιοι ευρωπαίοι πολιτικοί διεκδικούν την προεδρία της Κομισιόν\nΜε το τέλος των θερινών διακοπών, στην Ευρώπη πολιτικοί και τα κόμματά τους αρχίζουν από αυτήν την εβδομάδα να συζητούν τη διαδοχή του Ζαν Κλοντ Γιούνκερ στην προεδρία της Κομισιόν ενόψει των ευρωεκλογών τον προσεχή. Μάιο Πρόκειται για μια κρίσιμη αναμέτρηση που θα καθορίσει και την κατεύθυνση της Ευρώπης, σημείωναν ευρωπαϊκές διπλωματικές πηγές στο Αθηναϊκό-Μακεδονικό Πρακτορείο Ειδήσεων.\nΓια πρώτη φορά εδώ και δεκαετίες, ένας Γερμανός ετοιμάζεται να αναλάβει το πιο ισχυρό αξίωμα της Ευρωπαϊκής Ένωσης και να διαδεχθεί τον Ζαν Κλοντ Γιουνκερ: είναι ο Μάνφρεντ Βέμπερ, αντιπρόεδρος των Γερμανών Χριστιανοκοινωνιστών (CSU), και επικεφαλής του Ευρωπαϊκού Λαϊκού Κόμματος (ΕΛΚ). «Ο Βαυαρός πολιτικός διερευνά τις πιθανότητες να γίνει ο πρώτος Γερμανός πρόεδρος της Ευρωπαϊκής Επιτροπής από τον Βάλτερ Χολστάιν στη δεκαετία του 1960. Αλλά αντιμετωπίζει μεγάλα εμπόδια», γράφει η γερμανική SZ.\nΤην Τετάρτη θα συνεδριάσει η κοινοβουλευτική Ομάδα του ΕΛΚ. Μετά τη συνάντηση, ο Βέμπερ αναμένεται να ξεκαθαρίσει τις προθέσεις του. Στις 10 Σεπτεμβρίου οι Χριστιανοδημοκράτες (CDU) της Άγγελα Μέρκελ και οι Βαυαροί εταίροι τους (CSU) θα συζητήσουν για τον υποψήφιό τους. Ο Βέμπερ χρειάζεται την επίσημη υποστήριξη της Καγκελαρίου Άγγελα Μέρκελ. Την περασμένη εβδομάδα ο Βέμπερ συναντήθηκε με την Μέρκελ στο Βερολίνο. Σύμφωνα με γερμανικά δημοσιεύματα, η Μέρκελ δεν έχει ουσιαστικά καμία αντίρρηση για το διορισμό του Βέμπερ ως υποψηφίου του Ευρωπαϊκού Λαϊκού Κόμματος, αλλά αυτό δεν αρκεί για να γίνει δεκτή η υποψηφιότητά του από τα υπόλοιπα μέλη του ΕΛΚ. « Ένας Γερμανός επικεφαλής της Κομισιόν δεν είναι κατ' ανάγκην επωφελής για την καγκελάριο», γράφει η SZ και προσθέτει: «Ειδικά στη νότια Ευρώπη, η δυσαρέσκεια για τη Γερμανία δεν εξαφανίστηκε με την κρίση του ευρώ. Δεδομένου ότι ο προερχομενος από το Λουξεμβούργο Γιούνκερ ήταν πολύ μετριοπαθής, για την Μέρκελ ήταν μια καλή επιλογή. Είτε επρόκειτο για τη συμφωνία ΕΕ-Τουρκίας, την κατανομή των προσφύγων ή την πολιτική των δασμών -η Μέρκελ ήταν πάντοτε σε θέση να βασίζεται στον Γιούνκερ σε βασικά ζητήματα. Την Τρίτη, οι δύο θα συναντηθούν στο Βερολίνο, και θα πρέπει επίσης να συζητησουν τη διαδοχή Γιούνκερ. Ίσως η Μέρκελ να αφήσει να εξελιχθούν πρώτα τα πράγματα και να εγκαταλείψει τον Βέμπερ για να επωφεληθεί από άλλες αποφάσεις για πρόσωπα», εκτιμά η γερμανική εφημερίδα .\nΑπο την πλευρά της η ιταλική Corriere Della Sera εκτιμά ότι με την υποψηφιότητα του Μάνφρεντ Βέμπερ ως υποψηφίου διαδόχου του Ζαν Κλοντ Γιούνκερ στην ηγεσία της Κομισιόν επιχειρείται η μετάλλαξη του Ευρωπαϊκού Λαϊκού Κόμματος σε μια συντηρητική δύναμη με σαφή δεξιό προσανατολισμό και ικανή να προσελκύσει τον αυξανόμενο αριθμό Ευρωπαίων πολιτών που παρασύρονται απο τις ξενοφοβες δυνάμεις.\nΣυμφωνα με την ιταλική εφημερίδα, ο Βέμπερ επιθυμεί σκληρότερες πολιτικές για το μεταναστευτικό και αντιτίθεται στην πολυπολιτισμικότητα, κάτι το οποίο τον καθιστά ιδανικό υποψήφιο, για να αποτελέσει μια «γέφυρα» για τη Δεξιά που εκπροσωπεί ο Ούγγρος πρωθυπουργός Βίκτορ Όρμπαν.\nΟ Βέμπερ έχει έντονο ανταγωνισμό στο ΕΛΚ.\nΟ Φινλανδός Αλεξάντρ Σταμπ, αντιπρόεδρος της Ευρωπαϊκής Τράπεζας Επενδύσεων έχει αφήσει να εννοηθεί ότι θα ήθελε να είναι ο υποψήφιος του ΕΛΚ για τη διαδοχή του Γιούνκερ. Άλλωστε ο Σταμπ έχει αυτό που δεν διαθέτει ο Βέμπερ: εκτελεστική εμπειρία, αφού έχει διατελέσει πρωθυπουργός και υπουργός Οικονομικών. Όταν μιλάει με την Μέρκελ, τον Μακρόν και τους άλλους ηγέτες μπορεί να τους κοιτάει στα μάτια. Ο Σταμπ μιλάει και τις τρεις επίσημες γλώσσες της Ε.Ε. - Αγγλικά, Γαλλικά και Γερμανικά - με ευχέρεια, κάτι που δεν ισχύει για τον Βέμπερ. Η επιλογή του υποψηφίου του ΕΛΚ αναμένεται να γινει στο συνέδριο του κόμματος στις 7 και 8 Νοεμβρίου.\nΟι υποψήφιοι των Σοσιαλδημοκρατών\nΑκόμη και αν το EΛΚ είναι πιθανό να είναι ξανά η ισχυρότερη πολιτική δύναμη στις ευρωπαϊκές εκλογές, αυτό δεν σημαίνει ότι μπορεί επίσης να αποσπάσει τον επικεφαλής της Ευρ. Επιτροπής. Σύμφωνα με όλες τις εκτιμήσεις μεγάλη θα ειναι η άνοδος των λαϊκιστών στις ευρωεκλογές και συνεπώς ο διαδοχος του Γιούνκερ θα πρέπει να λάβει και τη στήριξη από τους Σοσιαλδημοκράτες. Η ομάδα των Σοσιαλδημοκρατών (S & D ) θέλει επίσης να δώσει τη μάχη με εναν δικο της, καλό υποψήφιο, ανέφεραν ευρωπαϊκές διπλωματικές πηγές στο Πρακτορείο.\nΤα ονόματα που έχουν ακουστεί είναι ο Επίτροπος για τις νομισματικές υποθέσεις Πιέρ Μοσκοβισί, η αντιπρόσωπος της Ε.Ε. για την εξωτερική πολιτική Φεντερίκα Μογκερίνι και ο αντιπρόεδρος της Επιτροπής Φρανς Τίμερμανς. Ο Μοσκοβισί δεν έχει πάντως μέχρι στιγμης την υποστήριξη από τον Πρόεδρο Εμανουέλ Μακρόν. Το ευρωπαϊκό σοσιαλδημοκρατικό κόμμα (S & D) έχει πάντως χρόνο για να επιλέξει τον δικό του υποψήφιο, καθώς το συνέδριό του θα γίνει στις 8 Δεκεμβρίου.\nΠοιον θα προτείνει ο Μακρόν;\nΑύριο Τρίτη, τα βλέμματα στρέφονται στο Παρίσι, όπου το κίνημα του προέδρου Μακρόν, «La République en marche» θα αναλύσει την ευρωπαϊκή του στρατηγική. Ο Μακρόν θα μπορούσε να προσελκύσει μέλη όλων των ομάδων στο ευρωκοινοβούλιο και έτσι να αλλάξει τον συσχετισμό δυνάμεων. Πηγές στο Παρίσι αναφέρουν ότι ο Μακρόν θα ήθελε να δει την Δανέζα Επίτροπο Ανταγωνισμού της Ε.Ε. Μάργκρετ Βεστάγκερ να διαδέχεται τον Γιούνκερ. Η Βεστάγκερ προέρχεται από μια χώρα που δεν είναι μέλος της ευρωζώνης, αλλά θεωρείται ισχυρή προσωπικότητα και είναι πολύ δημοφιλής στις Βρυξέλλες. Για μερικούς, η Βεστάγκερ είναι το μυστικό φαβορί, επεσήμαιναν με νόημα οι ίδιες πηγές στο ΑΠΕ-ΜΠΕ.\nΠηγές: Süddeutsche Zeitung, Corriere Della Sera, ΑΠΕ-ΜΠΕ.\nΜε Γερμανό Πρόεδρο η Ελλάδα θα συνεχίσει να δεινοπαθεί. Οι Γερμανοί εξακολουθούν να είναι ρατσιστές και να επιζητούν την πλήρη εξαθλίωση και εξόντωση των λαών της Ευρώπης, ώστε αιώνια να κυριαρχούν, και κυρίως του Νότου. Οι Νότιοι θα πρέπει να φτιάξουν τη δική τους "Ένωση", αλλιώς θα καταστραφούν.\nΤον "Μπλουμ" να βάλουνε, γιατί ήταν πολύ "άξιος" σαν επικεφαλής του γιουρογκρούπ καθότι στην "μη θεσμική" θέση που κατείχε, μπορούσε να είναι ο "μανάβης της γειτονιάς του" όπως είχε δηλώσει !


Ευγενία Φακίνου: «Η ζωή είναι πάντα πιο μπροστά από τη λογοτεχνία» – Art Play\n22 Αυγούστου 2018, 11:16\n«Τελειώνοντας ένα βιβλίο, αρρωσταίνω. Σωματοποιώ τον κόπο και την πίεση. Παραδίνομαι στα βιβλία μου, δεν γράφω ψύχραιμα». Αυτό αποκαλύπτει η Ευγενία Φακίνου, δημοφιλής συγγραφέας αγαπημένων έργων που έχουν τη δική τους θέση και ιστορία στην ελληνική λογοτεχνία, εξηγώντας μας με συγκλονιστικό τρόπο τις λεπτομέρειες της γραφής του νέου της μυθιστορήματος «Νυχτερινή ακρόαση», που κυκλοφορεί από τις εκδόσεις «Καστανιώτη». Με το ταλέντο μιας γοητευτικής αφηγήτριας, ξεδιπλώνει στη «Νέα Σελίδα» τη ζωή της, μιλώντας για τα βιβλία που δανειζόταν από τη γειτονιά και υπήρξαν από τα μικρά της χρόνια «παρηγοριά και σωσίβιο», καθώς η νοσοκόμα μητέρα της έλειπε πολλές ώρες από το σπίτι και ο ναυτικός πατέρας της απουσίαζε για μεγάλα διαστήματα . «Ήμουν ένα παιδάκι μόνο στο σπίτι που έπρεπε να διαχειριστώ το φόβο μου και το χρόνο μου που ήταν ατέλειωτος. Και εκεί άρχισα να λέω ιστορίες στον εαυτό μου για να μου περνάει η ώρα», εξομολογείται. Από την διήγησή της δεν λείπουν οι μεγάλες αγάπες της όπως το ραδιόφωνο, που οι νυχτερινές εκπομπές του αποτέλεσαν την έμπνευση για το πρόσφατο βιβλίο της. Η Ευγενία Φακίνου μιλάει ακόμη για τη μοναχικότητα της συγγραφής, τα μικρά μυστικά, τα παιχνίδια και τις εμμονές της αλλά και το πώς ως συγγραφέας, γίνεται ο σκηνοθέτης, ο σκηνογράφος και ο ηθοποιός του έργου της, υποδυόμενη κάθε φορά τον ήρωά της.\nΣτη συγγραφέα που πρόσφερε γενναιόδωρα στην ελληνική λογοτεχνία αλλά κυρίως σε πολλές γενιές παιδιών την «Ντενεκεδούπολη», «Τα Ελληνάκια» και την «Αστραδενή», η πρώτη ερώτηση δεν θα μπορούσε να ήταν άλλη από το τι ρόλο έπαιξε το παιχνίδι στη ζωή της. «Καμία με την ευρεία έννοια, γιατί γεννήθηκα το 1945 στην Αλεξάνδρεια, ήταν Ιούνιος και τον Δεκέμβριο ήρθαμε στην Κυψέλη, μια συνοικία όπου εκείνη την εποχή τα κορίτσια δεν έβγαιναν στο δρόμο να παίξουν. Το 1953 απέκτησα μια αδελφή. Ο πατέρας μου, μηχανικός στα καράβια, επιστρατεύτηκε το 1940 και αποστρατεύτηκε το 1952. Τον γνώρισα όταν ήμουν τρεισήμισι χρόνων. Μου έλειπε. Για αυτό στα βιβλία μου οι πατεράδες λείπουν. Η μητέρα μου ήταν νοσοκόμα και στην Αλεξάνδρεια εργαζόταν στο Κοτσίκειο νοσοκομείο, ενώ στην Αθήνα έκανε ενέσεις σε ασθενείς κατ οίκον. Έλειπε πολλές ώρες από το σπίτι. Και εγώ ήμουν ένα παιδάκι μόνο του που έπρεπε να διαχειριστώ το φόβο μου και το χρόνο μου που ήταν ατέλειωτος. Έτσι άρχισα να λέω ιστορίες στον εαυτό μου για να μου περνάει η ώρα». Αυτά θυμάται η Ευγενία Φακίνου εξηγώντας παράλληλα πως δεν μεγάλωσε με παραμύθια και ιστορίες από τις γιαγιάδες της. «Η γιαγιά μου η Υδραία δεν ζούσε και η Συμιακιά έμενε στο νησί της, τη Σύμη». Το μεγάλο άδειο σπίτι της Κυψέλης ήταν στη διάθεση της μικρής Ευγενίας για να το έκανε ό, τι ήθελε. Άκουγε ραδιόφωνο και έφτιαχνε ιστορίες. «Έκανα ιστορίες παρηγορητικές. Η λέξη που θα χαρακτήριζε τη ζωή μου είναι παρηγορητικό», σημειώνει.\n«Το ραδιόφωνο ήταν το τζάκι των μικροαστικών σπιτιών»\n«Στα 73 μου χρόνια έχω καταλήξει ότι τα θέματα τα φέρουμε, τα έχουμε μέσα μας και χρειάζονται απλώς μια αφορμή για να πυροδοτηθούν. Μπορεί αυτή η αφορμή να είναι κάτι εντελώς τυχαίο. Από ένα ντοκιμαντέρ έως μια σκηνή στο δρόμο. Στο τελευταίο μου βιβλίο «Νυχτερινή Ακρόαση», αφορμή είναι η ακοή και οι νυχτερινές εκπομπές. Υπήρξα φανατική ακροάτρια από μικρό παιδί γιατί το ραδιόφωνο για τη γενιά μου ήταν ό, τι είναι η τηλεόραση για τη συνέχεια. Ήταν για μικρούς και μεγάλους, το τζάκι των μικροαστικών σπιτιών. Γύρω από το οποίο συγκεντρωνόταν η οικογένεια. Θυμάμαι ότι μαζευόμασταν, κυρίως βράδια του χειμώνα να ακούσουμε τις πολεμικές ιστορίες, το θέατρο στο μικρόφωνο ή τα θεατρικά έργα που παίζονταν. Ήταν η εγκυκλοπαίδειά μας, η μουσική μας, ήταν όλα. Μιλώντας για το «Νυχτερινή ακρόαση», πρέπει να αρχίσω λέγοντάς σας πως κοιμάμαι πολύ λίγο. Ξαπλώνω στις 9 και ξυπνάω κατά τις 2. Όταν γράφω αυτό με βολεύει, γιατί έχει ησυχία και δεν με ενοχλεί κανείς. Όταν δεν γράφω ακούω ραδιόφωνο. Εκεί το κοινό είναι όλοι όσοι εργάζονται τη νύχτα, από νταλικέρηδες έως αρτοποιοί, αλλά και οι μοναχικοί άνθρωποι. Ορισμένοι αφηγούνται συγκλονιστικές ιστορίες, από τις οποίες αρκετές αξίζουν να γίνουν μυθιστορήματα. Άλλωστε η ζωή είναι πάντα πιο μπροστά από τη λογοτεχνία. Όλους αυτούς τους ανθρώπους, τους συνακροατές μου, τους πόνεσα, τους αγάπησα, και επειδή ο συγγραφέας είναι δέκτης, σκέφτηκα ότι θα έπρεπε να κάνω κάτι. Έπρεπε να βρω λοιπόν ένα πρόσχημα. Και το βρήκα στο πρόσωπο μιας γυναίκας γύρω στα 60, φανατικής ακροάτριας, που ακούει στη νυχτερινή εκπομπή το σπάνιο όνομα και επάγγελμα της μεγάλης κι αξεπέραστης αγάπης της. Έτσι περνάει όλη η ιστορία της «Νυχτερινής ακρόασης» και των ανθρώπων που ακούνε. Κάποιος μπορεί να είδε σε αυτό μια ωραία ερωτική ιστορία, εμένα όμως δεν με ενδιέφερε μόνο αυτό. Μέσα από εκεί περνάνε τα θλιβερά χωριά της Ελλάδας, η αστυφιλία και τα μικροαστικά, η Αθήνα της κρίσης. Το βιβλίο τελειώνει αισιόδοξα, κάτι που δεν συνηθίζω, καθώς θέλω το τέλος συνήθως να είναι ανοιχτό και να βάζω τον αναγνώστη να το σκέφτεται ο ίδιος. Είναι ίσως κι αυτό μια εμμονή, ένα παιχνίδι. Ένα βιβλίο είναι ένα μήνυμα που το στέλνεις στο μπουκάλι και δεν ξέρεις σε τι χέρια θα φτάσει. Πάντα έκανα τέτοια παιχνίδια με τα βιβλία μου, μικρά μυστικά , μικρά μηνύματα που στέλνω σαν ερωτικές επιστολές σε κάποιους αποδέκτες».\n«Σωματοποιώ τον κόπο της γραφής»\nΓια το αν την βασανίζουν οι ιστορίες, οι ήρωες, οι λέξεις, κι αν πάσχει να τις τιθασεύσει, η Ευγενία Φακίνου δίνει μια απρόσμενη απάντηση: «Το ότι πάσχω είναι το μόνο βέβαιο, καθώς τελειώνοντας ένα βιβλίο, αρρωσταίνω! Σαν κάθε βιβλίο να προσβάλλει κι ένα όργανο του σώματος μου! Σωματοποιώ τον κόπο και την πίεση της γραφής. Παραδίνομαι στα βιβλία μου , δεν γράφω ψύχραιμα, δεν το ελέγχω, δεν το έχω δει σαν παιχνίδι. Ο συγγραφέας είναι μόνος του. Κι είναι και σκηνοθέτης και σκηνογράφος και ηθοποιός κι όταν γράφει υποδύεται τον ήρωά του. Δεν έχει ούτε φύλο ούτε ηλικία ούτε κοινωνική θέση. Όταν είσαι νέος πρέπει να έχεις τα κότσια να γράψεις όπως ένας γέροντας , όταν μεγαλώνεις πρέπει να αντιληφθείς πως μιλάει ένας νέος , αν είσαι γυναίκα πρέπει να μπορείς να περιγράψεις έναν άντρα. Ο συγγραφέας πρέπει να είναι και του σαλονιού και του λιμανιού και να είναι αθυρόστομος. Εγώ είμαι πολύ κοινωνική στην καθημερινή μου ζωή , στη γειτονιά μου οι περισσότεροι βλέπουν μια γυναίκα που κυκλοφορεί και πιάνει με όλους την κουβέντα. Άλλωστε δεν βολεύει να ξέρουν ότι είσαι συγγραφέας. Με την μανάβισσά μου στη λαική ανταλλάσουμε σοβαρές κουβέντες για τις καυκαλήθρες και τα μυρώνια, αλλά αυτό δεν μπορεί να είναι για πολύ. Ακολουθεί η απομόνωση εδώ στο γραφειάκι μου, στο μοναστήρι, με τον ηγούμενο δίπλα», λέει αναφερόμενη στο σύντροφο της ζωής της, δημοσιογράφο και συγγραφέα Μιχάλη Φακίνο. «Είμαστε δυο διαφορετικοί άνθρωποι και δυο διαφορετικοί συγγραφείς. Έχω μεγάλη εξάρτηση από τον Μιχάλη. Από το πρώτο μου βιβλίο του διαβάζω το κείμενο της ημέρας. Εκείνος δυσανασχετεί καθώς δεν θέλει, αλλά εγώ είναι σαν να περιμένω την έγκριση του θεού. Τον καταλαβαίνω και στην έκφραση όταν κάτι δεν του αρέσει! Εκείνος πάλι, ολύμπιος και αυτάρκης όπως είναι ο χαρακτήρας του, θέλει να δω το βιβλίο που γράφει τυπωμένο κι έτοιμο».\nΤα χαρτόδετα Δαρεμά από το περίπτερο\n«Τα βιβλία ήταν η παρηγοριά και το σωσίβιό μου για να επιβιώσω. Τα δανειζόμουν από τη γειτονιά. Βιβλιοπωλείο δεν υπήρχε στην Κυψέλη έως και μέχρι το ΄57. Στο Γυμνάσιο είχα την καλή τύχη να έχω μια σπουδαία φιλόλογο για πέντε χρόνια. Υπήρχε κι αυτό που λέμε βασική βιβλιοθήκη και διάβασα ό, τι μπορείς να φανταστείς . Επίσης να σου πω και κάτι που δεν έχω ξαναπεί. Η μητέρα μου κατάλαβε ότι είχε να κάνει με ένα ιδιαίτερο παιδί και μου αγόραζε βιβλία από το περίπτερο της πλατείας Κυψέλης, τα χαρτόδετα Δαρεμά, όπου διάβασα από την «Ρεβέκκα» και τον «Χιτώνα» έως όλον τον Κρόνιν. Το κόστος ήταν μεγάλο καθώς το βιβλίο ήταν ακριβό, αφού το κάθε ένα στοίχιζε όσο τρεις επισκέψεις της μητέρας μου σε ασθενείς. Στη συνέχεια, από ό, τι χαρτζιλίκι μου έδινε για να ψωνίσω, κατάφερνα να εξοικονομώ όσα μπορούσα για να αγοράζω βιβλία. Πολιτικοποιήθηκα πάρα πολύ νωρίς, χωρίς όμως να κομματικοποιηθώ ποτέ. Αυτή είναι η άποψη και η στάση της ζωής μου. Κάτι που περνάει και στα βιβλία μου. Απεχθάνομαι τις φωνασκίες. Δεν μου είχε περάσει ποτέ από το μυαλό ότι θα έγραφα. Ζωγράφιζα και πίστευα ότι εκεί είναι η κλίση μου. Σπούδασα γραφικές τέχνες, ειδικεύτηκα στην εικονογράφηση παιδικού βιβλίου, δούλεψα στις εκδόσεις Τερζόπουλου και χρωμάτισα τα πρώτα πεντακόσια Μίκυ Μάους, αλλά πριν είχα γίνει ξεναγός, για να πληρώνω τα δίδακτρα στη Σχολή Δοξιάδη. Νομίζω ότι ο καταλύτης για τη συγγραφή ήταν ο Μιχάλης Φακίνος, καθώς όταν τον γνώρισα ήμουν 22 και εκείνος 27, ήδη δούλευε στα ΝΕΑ, κι έγραφε κιόλας. Μια φορά είχαμε μαλώσει. Και του έγραψα ένα ποίημα. Κι είδα ότι μου έβγαινε. Αλλά και πάλι δεν πήγε εκεί το μυαλό μου. Μου ήρθε η ιδέα να ασχοληθώ με το κουκλοθέατρο . Πήγα στο Βελιγράδι, είδα εργαστήρια, αλλά και πάλι δεν ήταν αυτό που ήθελα. Ήθελα ένα λαϊκό κουκλοθέατρο από ευτελή υλικά, που θα μπορούσε να το κάνει ο καθένας . Υλικά όπως οι ντενεκέδες». Η «Ντενεκεδούπολη» γίνεται βιβλίο και παράσταση και κάνει τη μεγάλη ανατροπή που κρατά πάνω από 40 χρόνια τώρα. Έχει μεγαλώσει γενιές και γενιές Ελληνόπουλων κι εξακολουθεί έως και σήμερα να παίζεται στα σχολεία και στα νηπιαγωγεία, από άκρη σε άκρη της χώρας. «Αφού τη γιορτή του Πολυτεχνείου, τη γιορτάζουν στα νηπιαγωγεία και στην Α και Β τάξη του δημοτικού, με την Ντενεκεδούπολη και την 25η Μαρτίου με «Τα Ελληνάκια» νομίζω ότι μπορώ να φύγω ήσυχη», ομολογεί η Ευγενία Φακίνου χαμογελώντας ικανοποιημένη. «Όσο για την «Αστραδενή», είναι συγκινητικό πως σήμερα που τα σχολεία είναι πολυπολιτισμικά, το βιβλίο αποτελεί ένα εργαλείο στα χέρια των δασκάλων, διότι αυτά που έχουν περάσει τα παιδιά που έχουν έρθει από μια ξένη χώρα ή έχουν γεννηθεί εδώ κι έχουν μια ξένη κουλτούρα, τα είχε περάσει κι ένα Ελληνόπουλο σε μια παλιότερη δεκαετία . Ο ρατσισμός δεν έχει ούτε χώρα ούτε χρώμα»\nΔημοσιεύτηκε στη ΝΕΑ ΣΕΛΙΔΑ της 5/8/2018


Νοσηλεύτηκε ο γιος του Michael Jackson μετά από τροχαίο ατύχημα | clickatlife\nΝοσηλεύτηκε ο γιος του Michael Jackson μετά από τροχαίο ατύχημα\nΧτύπησε ελαφρά τη μηχανή του, αλλά πήρε εξιτήριο την ίδια μέρα και ήταν σε θέση να πάει στα μαθήματά του.\nΟ 20χρονος γιος του Michael Jackson, Prince Michael Jackson, είχε ατύχημα με τη μηχανή του και έπρεπε να διακομιστεί σε νοσοκομείο. Σύμφωνα με πηγή του TMZ, την ημέρα που έγινε το ατύχημα ψιχάλιζε, όταν ο Prince ξαφνικά έχασε τον έλεγχο της μηχανής του και χτύπησε αρκετά ώστε να χρειαστεί να νοσηλευτεί.\nΤελικά, ο μεγαλύτερος γιος του Michael Jackson απέφυγε τα χειρότερα και αφού είδε γιατρό, πήρε εξιτήριο από το νοσοκομείο του Λος Άντζελες. Λίγο αργότερα ο ίδιος ανέβασε στον λογαριασμό του στο Instagram μια φωτογραφία που έβγαλε μέσα στο ασθενοφόρο.\nΟ εκπρόσωπός του δήλωσε στο E! News: «Ο Jackson έχει χτυπήσει, αλλά είναι καλά», ενώ ευχαρίστησε τον κόσμο για τη στήριξη και τις ευχές. Τα τραύματα του νεαρού Jackson δεν ήταν σοβαρά, αφού ήταν σε θέση να πάει κατευθείαν στο μάθημα που είχε στο Loyola Marymount University.\nΔεν είναι γνωστό πόσο καιρό οδηγεί μηχανή ο Prince, αλλά πιθανότατα δεν έχει μεγάλη εμπειρία αφού άρχισε να ανεβάζει φωτογραφίες και βίντεο με την αγαπημένη του Harley Davidson μόλις τον περασμένο Σεπτέμβριο. «Πάντοτε ήθελα μια μηχανή. Από τότε που ήμουν μικρός» αναφέρει σε ένα από τα βίντεο που ανέβασε.\nΜια ανέκδοτη ματιά στον David Bowie μέσα από σπάνιο φωτογραφικό υλικό\nΟι πιο πλούσιοι celebrities που δεν βρίσκονται πια μαζί μας\nΑκούστε δύο νέα τραγούδια των U2


Εξώστης free press - Βραδιά stand-up comedy show με τον Ανδρέα Πασπάτη\nΒραδιά stand-up comedy show με τον Ανδρέα Πασπάτη\nΤο Κέντρο Πολιτισμού της Περιφέρειας Κεντρικής Μακεδονίας διοργανώνει Βραδιές Stand up Comedy Show "Work in Progress" με τον Ανδρέα Πασπάτη.\nΟ Ανδρέας Πασπάτης, ένας κωμικός με μεγάλη πορεία στην ελληνική Standupcomedy σκηνή, επιστρέφει! Μετά την επιτυχημένη του σόλο παράσταση με τίτλο «Τσάι Party» που πήγε sold out σε Αθήνα, Θεσσαλονίκη και επαρχία, ο Ανδρέας ετοιμάζει την 2η και ολοκαίνουρια σόλο του παράσταση. Στο πλαίσιο αυτής της διαδικασίας, συγκεντρώνει όλα του τα καινούρια αστεία, τις σημειώσεις και τις παρατηρήσεις του, γράφει νέο υλικό , παρουσιάζει και δοκιμάζει το ποιο καινούριο κομμάτι της δουλειάς του σε μία «Work in Progress» παράσταση στο Πολιτιστικό Κέντρο Αλέξανδρος.\nΑνανεωμένος και εξαιρετικά ευρηματικός, με νέα κείμενα, παρουσιάζει καινούρια αστεία, αστεία που ακόμη είναι υπό κατασκευή και κείμενα που θα δοκιμαστούν για πρώτη φορά σε κοινό. Μια ολόφρεσκη «WorkinProgress» παράσταση, όπου δοκιμάζεται, δημιουργείται και τελειοποιείται νέο υλικό.\nO Ανδρέας Πασπάτης με έξυπνο χιούμορ, γρήγορες εναλλαγές, κωμικούς πειραματισμούς, νέες θεματολογίες, γράφει, σβήνει και δοκιμάζει τα πιο καινούρια του αστεία, σε μια βραδιά workinprogress που θα αποτελέσει την βάση για το νέο του standupcomedyspecial!\nΔιάρκεια Παράστασης| 60' λεπτά\nΟ Ανδρέας Πασπάτης ασχολείται επαγγελματικά µε το standup comedy. Ξεκίνησε την ενασχόληση του µε την κωμωδία το 2007. Μετράει εμφανίσεις σε Αθήνα, Θεσσαλονίκη αλλά και στο Λονδίνο όπου έχει συμμετάσχει και σε παραστάσεις του comedy central. Το 2015, μαζί με την Ήρα Κατσούδα, διοργάνωσαν και συμπαρουσίασαν, το πρώτο stand up comedy battle, στο πλαίσιο της παράστασης «Ο καθένας τα δικά του», και το 2016 το πρώτο ζωντανό comedy talk show "The Comedians", στο Ίδρυμα Μιχάλης Κακογιάννης, στην Αθήνα. Το 2017 παρουσίασε την σόλο του παράσταση με τίτλο «Τσάι Party» που παρουσιάστηκε με μεγάλη επιτυχία σε Αθήνα, Θεσσαλονίκη και επαρχία. Το 2018 μαζί με την Ήρα Κατσούδα και τον Θανάση Σαμαρά διοργάνωσαν και πραγματοποίησαν το πρώτο Φεστιβάλ Κωμωδίας Θεσσαλονίκης. Επίσης, μαζί με την Ήρα Κατσούδα, ήταν οι παρουσιαστές της τελετής έναρξης του 20ου Φεστιβάλ Ντοκιμαντέρ Θεσσαλονίκης. Έχει συμμετάσχει στο «Stand up for U» για το πρόγραμμα «Νονός της Unicef», που αναμεταδόθηκε από τον ALPHA καθώς επίσης έχει παρουσιάσει δουλειά του σε διοργανώσεις TedX (Θεσσαλονίκη και Αλεξανδρούπολη). Ιδρυτής και πρόεδρος της comedy society του Brunel University (London), παραδίδει standup comedy workshops και διοργανώνει βραδιές OpenMic. Σπούδασε Πληροφορική (Α.Π.Θ.) και Game Design (Brunel University London).


Μπακογιάννης: Ζητάει στενή συνεργασία με το υπουργείο Προστασίας του Πολίτη για την πάταξη της παραβατικότητας στην Αθήνα – News.gr\n«Απορίες προκαλεί η στάση του Δημάρχου Αθηναίων» απαντά το υπουργείο\n«Και στο θέμα αυτό, όπως σε όλα, σημείωσε, ο ίδιος και η Δημοτική του Αρχή δεν αρκούνται στο να κατηγορήσουν το κεντρικό κράτος.» Βγαίνουμε και λέμε, πάμε όλοι μαζί να αναλάβουμε τις ευθύνες μας και να βελτιώσουμε και να διευρύνουμε τις αρμοδιότητες της δημοτικής αστυνομίας για να μπορέσουμε να είμαστε πιο χρήσιμοι. Δηλαδή δεν παίζουμε το γνωστό πολιτικό παιχνίδι. Άλλωστε όπως καταλαβαίνετε ο τελευταίος άνθρωπος στον κόσμο που θέλει να παίξει οποιοδήποτε πολιτικό παιχνίδι είμαι εγώ. Είμαι περήφανο μέλος της Νέας Δημοκρατίας και πιστεύω πως πραγματικά ότι αυτή είναι η καλύτερη κυβέρνηση που είχαμε εδώ και πάρα πολλές δεκαετίες. Και πιστεύω πραγματικά ότι αυτός είναι ο καλύτερος πρωθυπουργός που είχαμε εδώ και πάρα πολλές δεκαετίες. Όμως, αυτό δεν σημαίνει ότι δεν πρέπει και δεν έχουμε την υποχρέωση να αναφέρουμε τα προβλήματα για να αναλάβουμε όλοι τις ευθύνες μας, τόνισε.


Whirlpool Ελλάδα - Καλώς ορίσατε στον πάροχο των οικιακών συσκευών σας - Υαλοκεραμική μονάδα επαγωγικών εστιών Whirlpool - WL B5860 AL\nΥαλοκεραμική μονάδα επαγωγικών εστιών Whirlpool - WL B5860 AL\nΔιαισθητικός σχεδιασμός. Τα εμπρόσθια χειριστήρια Άμεσης πρόσβασης παρέχουν εκπληκτικό, διαισθητικό έλεγχο για όλες τις λειτουργίες της μονάδας εστιών.\n4 επαγωγικούς δακτυλίους. τεχνολογία ζωνών FlexiCook, που σας επιτρέπει να συνδυάσετε πολλές εστίες σε μια ενιαία ζώνη μαγειρέματος, για μεγαλύτερα σκεύη. Αυτή η υαλοκεραμική μονάδα επαγωγικών εστιών Whirlpool διαθέτει: Μια κομψή τεχνολογία, που θερμαίνει το σκεύος, όχι την εστία, μειώνοντας τη διάχυση της ενέργειας και παρέχοντας μαγείρεμα με άριστα αποτελέσματα. Ηλεκτρική τροφοδοσία.


14 ηθοποιοί που έχουν παίξει και στο «Game of Thrones» και στο «Χάρι Πότερ» (pics) | Reader.gr\nΣάβ, 25/05/2019 - 09:11\nΑκούγεται απίστευτο, αλλά είναι αληθινό: όλοι αυτοί η ηθοποιοί έπαιξαν και στις δύο παραγωγές.\nΤόσο το «Game of Thrones» όσο και το «Χάρι Πότερ» υπήρξαν μεγάλες επιτυχίες στην τηλεόραση και τον κινηματογράφο. Και τα δύο έγιναν φαινόμενα, είναι βασισμένα σε σειρές βιβλίων και απέκτησαν φανατικούς οπαδούς που αγοράζουν τα πάντα γύρω από αυτά.\nΤα κοινά τους στοιχεία δεν τελειώνουν εδώ, αλλά συνεχίζονται με τους ηθοποιούς που έχουν παίξει τόσο στις ταινίες «Χάρι Πότερ» όσο και στο τηλεοπτικό «Game of Thrones». Τους οποίους το Bored Panda μέτρησε και τους έβγαλε... 14!\nΕίναι δυνατόν να είναι τόσο πολλοί. Οι πιο παρατηρητικοί θεατές θα πρέπει να έχουν εντοπίσει από μόνοι τους έναν ή δύο ηθοποιούς. Άντε, τρεις ή τέσσερις αν μιλάμε για θεατές-τσακάλια. Ας δούμε ποιοι είναι αυτοί.\nΕίναι τόσο χαρακτηριστική φάτσα και φωνή, που δεν πρέπει να έχει υπάρξει άνθρωπος που να μην τον έχει ξεχωρίσει στις ταινίες και τη σειρά. Ο επιστάτης του Χόγκουαρτς και ο Γουόλντερ Φρέι, που πρόδωσε τους Σταρκ στον Κόκκινο Γάμο και βρήκε το τέλος του από την Άρυα, είναι ο ηθοποιός Ντέιβιντ Μπράντλεϊ.\nΗ μάγισσα Νυμφαντόρα Τονκς είναι ένας πολύ σημαντικός σύμμαχος του Χάρι Πότερ στις ταινίες, και βρήκε το τέλος της στη μεγάλη Μάχη του Χόγκουαρτς. Στο «Game of Thrones» η Όσα δεν πρόλαβε να πεθάνει σε κάποια από τις μεγάλες μάχες της σειράς, καθώς είχε την ατυχία να πέσει στα χέρια του Ράμσεϊ Μπόλτον. Πάντως πρόλαβε να σώσει αρκετές φορές τη ζωή του Μπραν, που τότε κανείς δεν είχε φανταστεί ότι θα γινόταν βασιλιάς.\nΕδώ μπαίνουμε στις πιο δύσκολες περιπτώσεις, καθώς ο ρόλος της Κέιτλιν Σταρκ στο «Game of Thrones» ήταν πολύ μεγάλος και σημαντικός. Ακριβώς για το λόγο αυτό μπορεί κάποιοι θεατές να αναγνώρισαν τη Μισέλ Φέρλεϊ στη μοναδική σκηνή που εμφανίστηκε στις ταινίες Χάρι Πότερ, ως μητέρα της Ερμιόνης στο «Ο Χάρι Πότερ και οι Κλήροι του Θανάτου Μέρος 1ο».\nΟ Χόρας Σλάγκχορν, καθηγητής μαγικών φίλτρων στο Χόγκουαρτς εμφανίστηκε στις τρεις τελεταίες ταινίες «Χάρι Πότερ». Στο «Game of Thrones» συναντήσαμε τον Τζιμ Μπρόντμπεντ ως Αρχιμέιστερ Έμπροουζ στην έβδομη σεζόν, όταν ο Σαμ εκπαιδευόταν για να γίνει μέιστερ. Ενώ το όνομά του αναφέρθηκε και στο τελευταίο επεισόδιο της σειράς, ως ο συγγραφέας του βιβλίου «A Song of Ice and Fire» που ο Σαμ παρουσίασε στον Τύριον.\nΟι τέσσερις παραπάνω περιπτώσεις θεωρούνται και οι πιο εύκολες. Ενώ οι 10 που ακολουθούν είναι για... δυνατούς λύτες.\nΚίρον Χάιντς: Ο Μανς Ρέιντερ του «Game of Thrones» ήταν ο Άμπερφορθ Ντάμπλντορ στο «Χάρι Πότερ», αδελφός του διευθυντή του Χόγκουαρτς.\nΤζούλιαν Γκλόβερ: Η τρομαχτική αράχνη στις ταινίες «Χάρι Πότερ» μιλούσε με τη φωνή του μέιστερ Παισέλ από το «Game of Thrones».\nΊαν Ουάιτ: Ο γιγαντόσωμος ηθοποιός χρησιμοποιήθηκε για μακρινές λήψεις τις πανύψηλης κυρίας Μαξίμ στο τέταρτο «Χάρι Πότερ», ενώ στο «Game of Thrones» έχει παίξει πολλούς ρόλους με σημαντικότερο εκείνο του γίγαντα Wun Wun.\nΦρέντι Στρόμα: Ο Κόρμακ ΜακΛάγκεν των τριών τελευταίων ταινιών «Χάρι Πότερ» είχε έναν μικρό ρόλο στο «Game of Thrones» ως Ντίκον Τάρλι, ο μικρότερος αδελφός του Σαμ. Αργότερα αντικαταστάθηκε στο ρόλο αυτόν από τον Τομ Χόπερ.\nΡαλφ Άινεσον: Ο Θανατοφάγος Άμικους Κάροου του «Χάρι Πότερ» ήταν ο Ντάγκμερ Κλέφτζο από τα Σιδερένια Νησιά, που για πέντε επεισόδια του «Game of Thrones» στάθηκε στο πλευρό του Οίκου Γκρέιτζοϊ.\nΜπρόνσον Γουέμπ: Ο Πάικ από τη συμμορία του Ντράκο Μαλφόι στο «Χάρι Πότερ» εμφανίστηκε στο πρώτο επεισόδιο του «Game of Thrones» και εκτελέστηκε με αποκεφαλισμό από τον Νεντ Σταρκ.\nΣάλι Μόρτεμορ: Έπαιξε την Ίρμα Πινς, βιβλιοθηκάριο του Χόγκουαρτς στο «Χάρι Πότερ» και έναν πολύ μικρό ρόλο στο «Game of Thrones», μιας γυναίκας στο Μπράαβος όπου είχε καταφύγει η Άρυα.\nΝτάνιελ Τουίτ: Ένας από τους μάγους στο Υπουργείο Μαγείας ήταν ο πολύ μικρός του ρόλος στο «Χάρι Πότερ», ενώ στο «Game of Thrones» αντικατέστησε τον Τομ Μπρουκ στο λίγο μεγαλύτερο ρόλο του Λόθαρ Φρέι.\nΝίκολας Μπλέιν: Στο «Χάρι Πότερ» ήταν ένας ταπεινός εργαζόμενος στο Υπουργείο Μαγείας, ενώ στο «Game of Thrones» ήταν ο Βασιλιάς των Καρυκευμάτων στο Καρθ και έπαιξε σε τρία επεισόδια της δεύτερης σεζόν.\nΈντουαρντ Τούντορ-Πόουλ: Η μοναδική του σκηνή ως μάγου ιδιοκτήτη βιβλιοπωλείου στον δεύτερο «Χάρι Πότερ» κόπηκε και βρίσκεται μόνο ως extra στο DVD, ενώ στο «Game of Thrones» ήταν απλά ένας διαδηλωτής στη δεύτερη σεζόν. Είπαμε, δύσκολες περιπτώσεις.


Στο σημείο εκκίνησης πλησιάζει ένα μεγάλο επενδυτικό project του Κοurtidis Group, ύψους 50 εκατ. ευρώ, στην παραλία Οφρυνίου. Πρόκειται για ένα φιλόδοξο project στη γνωστή μας Τούζλα, ανάμεσα στους νομούς Καβάλας και Σερρών, σε μία περιοχή που έχει γνωρίσει αλματώδη ανάπτυξη και η οποία δεν κοιμάται 12 μήνες το χρόνο.\n«Η διαδικασία αδειοδότησης της ξενοδοχειακής μονάδας ‘Alexandrou Resort’ βρίσκεται στην τελική της φάση και εκτιμούμε ότι περί τον Μάρτιο – Απρίλιο 2021 θα μπορέσουμε να αρχίσουμε τα έργα κατασκευής του ξενοδοχείου, με στόχο να λειτουργήσει για την τουριστική σεζόν 2022, δηλαδή την άνοιξη της χρονιάς εκείνης», τόνισε στο GRTimes.gr o κ. Νίκος Κουρτίδης, επικεφαλής του Ομίλου Kourtidis.\nTo ‘Alexandrou Resort’, αποτελεί μέρος ενός πολύ φιλόδοξου project που φέρει την ονομασία ‘Alexandrou Chora’ και το οποίο πρόκειται να αναπτύξει ο Όμιλος σε μία συνολική έκταση 135 στρεμμάτων. Το project των 50 εκατ. ευρώ, σχεδιάζει ο Όμιλος, σε συνεργασία με τον αρχιτέκτονα Κώστα Πουλόπουλο, ο οποίος έχει βάση στην Κοπενχάγη και είναι γνωστός διεθνώς από τα έργα που έχει αναλάβει το τεχνικό του γραφείο, SQ-1.\nΞενοδοχείο, οικισμός και θεματικό πάρκο\nΤο ‘Αlexandrou Chora’ στηρίζεται σε τρεις πυλώνες, έργα που σε μεγάλο βαθμό θα υλοποιηθούν από ιδιωτικά κεφάλαια.\n-Το ένα μέρος αφορά στο παραθαλάσσιο ξενοδοχείο ‘Alexandrou Resort’, ένα συγκρότημα δυναμικότητας 184 κλινών, η Α’ φάση του οποίου θα τεθεί σε λειτουργία το 2022. Η Β’ φάση θα προσθέσει στο συγκρότημα ακόμη 184 κλίνες, spa και άλλους χώρους δραστηριοτήτων.\n-Το δεύτερο μέρος του σχεδίου αφορά στην ανέγερση ενός πρότυπου οικισμού, του ‘Alexandrou Village’, που θα αποτελείται από 300 κατοικίες. Η έναρξη κατασκευής του οικισμού που θα περιλαμβάνει επίσης, πλατείες, τεχνητές λίμνες, ιατρείο, εκκλησία κ.αλ., τοποθετείται στις αρχές του 2022. Οι κατοικίες που θα κατασκευαστούν, θα πωληθούν σε ενδιαφερόμενους Έλληνες και ξένους αγοραστές.\n– Το τρίτο μέρος του σχεδίου, αφορά στην δημιουργία ενός θεματικού πάρκου, του ‘Αlexandrou Theme Park’, το οποίο θα αξιοποιεί την ιστορική και πολιτισμική κληρονομιά των πολυτίμων ευρημάτων του Μακεδονικού ταφικού μνημείου, στον Τύμβο Καστά, στην περιοχή της Αρχαίας Αμφίπολης.\nΚωνσταντίνα Δημητρόβα, Αντιπρόεδρος Ομίλου, Κώστας Πουλόπουλος, αρχιτέκτων και ο Νίκος Κουρτίδης, πρόεδρος του KourtidisGroup\nΝα σημειωθεί ότι επιτέλους, με ενέργειες της Περιφέρειας Κεντρικής Μακεδονίας και των Υπουργείων Πολιτισμού αλλά και Υποδομών & Μεταφορών, βρίσκονται σε εξέλιξη έργα που θα αναδείξουν το Μνημείο και την περιοχή της Αμφίπολης. Έτσι, πέραν των έργων που αφορούν στην περιοχή του Τύμβου (στερέωση, συντήρηση, ανάδειξη) και προσβάσεων σε αυτόν ώστε να ανοίξει για το κοινό, θα κατασκευαστεί και ο οδικός άξονας Δράμα- Σέρρες- Αμφίπολη Σερρών, αφού πρώτα ολοκληρωθούν οι μελέτες.\nΤο πρώτο βήμα του ‘Αlexandrou Chora’, όπως είπε ο κ. Κουρτίδης, ήταν η απόκτηση έκτασης 85 στρεμμάτων, από το ΤΑΙΠΕΔ, ενώ ο Όμιλος εξασφάλισε ακόμη 50 στρέμματα γης που του παραχωρήθηκαν για 35 χρόνια από την Περιφέρεια Ανατολικής Μακεδονίας- Θράκης.\nΤο κατασκευαστικό μέρος του όλου σχεδίου θα εκτελέσει ο ίδιος ο Όμιλος, με την τεχνική εταιρεία που διαθέτει.\nΝα σημειωθεί ότι το Kourtidis Group, έχει έξι εταιρείες γύρω από τα αντικείμενα των κατασκευών, δομικών υλικών και εξοπλισμών, όπως επίσης του real estate. Άλλωστε με τη Remax Choise και με έξι γραφεία, ο κ. Κουρτίδης δραστηριοποιείται στους νομούς Σερρών, Δράμας και Καβάλας περιλαμβανομένης της Θάσου.\nΤην κατασκευή λοιπόν του ‘Alexandrou Resort’ θα αναλάβει η ΟikoKourtidis, η οποία, μαζί με άλλες εταιρείες του Ομίλου, έχει κατασκευάσει στην περιοχή του Οφρυνίου 1.300 κατοικίες, μεταξύ των ετών 1996-2019, ενώ σε τούτη τη φάση κατασκευάζει επιπλέον 324 κατοικίες.\n«Το Οφρύνιο, δεν είναι μία περιοχή που προσφέρεται μόνο για καλοκαιρινές διακοπές. Εάν εξαιρέσουμε τις ιδιαίτερες συνθήκες που βιώνουμε όλοι λόγω της πανδημίας, το Οφρύνιο είναι μία περιοχή ζωντανή όλο το χρόνο. Εκτιμούμε, αν κρίνουμε και από την εμπειρία που έχουμε, ότι θα υπάρξει αγοραστικό και ακόμη μεγαλύτερο τουριστικό ενδιαφέρον, από το εξωτερικό, καθώς το Οφρύνιο και η ευρύτερη περιοχή έχουν πολλά να προσφέρουν», κατέληξε ο κ. Κουρτίδης.


Με ΠΑΟΝΕ στη Σοχώρα ο Αστέρας Ρεθύμνου για το Κύπελλο - Αγώνας της ΚρήτηςΑγώνας της Κρήτης\nΒρίσκεστε εδώ: Αρχική / Διχως κατηγορια / Με ΠΑΟΝΕ στη Σοχώρα ο Αστέρας Ρεθύμνου για το Κύπελλο\nΜε ΠΑΟΝΕ στη Σοχώρα ο Αστέρας Ρεθύμνου για το Κύπελλο\nΜε τον ΠΑΟΝΕ από τον Βόρειο όμιλο της Γ’ Εθνικής, θα αναμετρηθεί ο Αστέρας Ρεθύμνου για την Α’ φάση του Κυπέλλου Ελλάδος. Η αναμέτρηση θα γίνει το Σάββατο 30 Αυγούστου ή την Κυριακή 31 Αυγούστου. Αν προκριθεί η ομάδα θα αντιμετωπίσει και πάλι στο Ρέθυμνο τον Ηλυσιακό, ενώ σε περίπτωση πρόκρισης στην 4η Φάση του Κυπέλλου Ελλάδας θα φιλοξενήσει την ΑΕΚ.\nΜετά από τη γνωστοποίηση της κλήρωσης των τεσσάρων πρώτων φάσεων του Κυπέλλου Ελλάδας, ο τεχνικός της ομάδας, Γιάννης Πετράκης προέβη στην παρακάτω δήλωση:\n«Η κλήρωση μας έφερε να αντιμετωπίσουμε μια ομάδα που πέρυσι είχε κάνει πολύ καλή πορεία στο πρωτάθλημα. Οι Νέοι Επιβάτες είχαν φτάσει πολύ κοντά στη διεκδίκηση της 2ης θέσης των μπαράζ για την άνοδο στη Β’ Εθνική. Το καλό για εμάς είναι ότι θα δώσουμε το παιχνίδι στην έδρα μας. Θέλουμε να συνεχίσουμε την προετοιμασία μας, για να είμαστε έτοιμοι και σε καλή κατάσταση όταν θα γίνει το παιχνίδι. Κοιτάμε ένα-ένα τα παιχνίδια. Δεν μπορούμε να κοιτάμε το παιχνίδι με την ΑΕΚ, όταν προηγούνται άλλα δύο. Το μυαλό μας είναι μόνο στην αναμέτρηση με τον ΠΑΟΝΕ και όταν θα έρθει η ώρα θα μιλήσουμε και για τα άλλα παιχνίδια».\nΑπό τις προπονήσεις, αλλά και από το φιλικό παιχνίδι με τον Μοχό αύριο Τετάρτη, θα απουσιάσει ο Βασίλης Κατσαμάς, που ταλαιπωρείται από ελαφριάς μορφή αμυγδαλίτιδα. Ο νεαρός αμυντικός αναμένεται να επιστρέψει στις προπονήσεις την Πέμπτη.\nΠροηγουμενο αρθρο Επένδυση 282 εκ.δολαρίων από τον Βασ.Θεοχαράκη στη ναυτιλία\nΕπομενο αρθρο Την έκτη θέση κατέλαβε ο Ηρακλειώτης αρσιβαρίστας Τάσος Τριανταφύλλου στο Πεκίνο


Το... ατόπημα της «Εφημερίδας των Συντακτών» και η συγγνώμη! - Paraskhnio.gr\n26/01/2021 4:30 πμ\nΤο… ατόπημα της «Εφημερίδας των Συντακτών» και η συγγνώμη!\n07/07/2019 10:48 πμ\nΈνα σκίτσο που δημοσιεύτηκε στην Εφημερίδα των Συντακτών και συνέδεε το δημοψήφισμα του Ιουλίου 2015 με τη διχοτομημένη μετά την τουρκική εισβολή Κύπρο προκάλεσε αντιδράσεις τόσο στην Ελλάδα όσο και στην Κύπρο.\nΗ ΕΦΣΥΝ χωρίς υπεκφυγές και μισόλογα ζήτησε συγγνώμη από τους αναγνώστες της με μια παντελονάτη ανακοίνωση:\nΑπό τους αναγνώστες μας στην Ελλάδα και την Κύπρο που ένιωσαν να προσβάλλονται από το σκίτσο αυτό, ζητάμε ειλικρινά συγγνώμη\nΤο σκίτσο του Π. Ζερβού, που δημοσιεύθηκε χθες (5/7/2019) στην εφημερίδα μας και συνδέει το δημοψήφισμα του Ιουλίου 2015 με τη διχοτομημένη μετά την τουρκική εισβολή Κύπρο προκάλεσε αντιδράσεις τόσο στην Ελλάδα όσο και στην Κύπρο.\nΤο σκίτσο αυτό δημοσιεύθηκε στο πλαίσιο της βασικής αρχής της ελευθερίας της έκφρασης των συντακτών και συνεργατών μας και της πολυφωνίας που διέπει τη λειτουργία της εφημερίδας μας, αλλά δεν εκφράζει την άποψη της «Εφ.Συν.», η οποία δεν υποστηρίζει κανένα παραλληλισμό ανάμεσα στο αποτέλεσμα εκείνου του δημοψηφίσματος και το κατεχόμενο τμήμα της Κυπριακής Δημοκρατίας.\nΑπό τους αναγνώστες μας στην Ελλάδα και την Κύπρο που ένιωσαν να προσβάλλονται από το σκίτσο αυτό, ζητάμε ειλικρινά συγγνώμη.\nΓια την ιστορία αυτό ήταν το σκίτσο του Π. Ζερβού που προκάλεσε τις αντιδράσεις\nTagsΕφημερίδα των Συντακτών\nΤα κασέ των παρουσιαστών στην Ελληνική τηλεόραση – Ποιος έχει το πιο ακριβό συμβόλαιο


Είδαμε την «Persona» στο Θέατρο του Νέου Κόσμου. | Duduka theater\nPublished on 15 Δεκεμβρίου 2016\nΕίδαμε την «Persona» στο Θέατρο του Νέου Κόσμου.\nΔύο γυναίκες στη σκηνή. Η ηθοποιός Ελίζαμπεθ Βόγκλερ καταρρέει κατά τη διάρκεια μιας παράστασης και επιλέγει τη σιωπή. Η νεαρή νοσοκόμα Άλμα αναλαμβάνει να τη φροντίσει. Η μία μιλά, η άλλη σιωπά. Δυο κλουβιά στη σκηνή, δύο μικρόφωνα. Όλα λευκά και άδεια. Ένας μη-τόπος όπου συγκρούονται επιθυμίες και πάθη. Φέτος στο θέατρο του Νέου Κόσμου αναγεννιέται ο Μπέργκμαν. Η «Persona» είναι η θεατρική απόδοση της ταινίας Μagnum Οpus (Ingmar Bergman) από την όμάδα Elephas Τiliensis σε σκηνοθεσία Δημήτρη Αγαρτζίδη/Δέσποινας Αναστάσογλου, όπου πρωταγωνιστούν οι Δέσποινα Κούρτη και Βίκυ Κατσίκα.\nΗ ομάδα Elephas Τiliensis ρισκάρει και πετυχαίνει επιλέγοντας ένα κείμενο κλινικής ακρίβειας, μια ταινία καθοριστική για τον 20ο αιώνα που απαιτεί μεγαλεία υποκριτικής σε μια παράσταση για έναν μόνο ρόλο, που είναι δύο.\nΠριν πάω στην παράσταση σκεφτόμουν πόσο δύσκολο –ίσως αδύνατο- εγχείρημα είναι η θεατρική απόδοση μια ταινίας του Μπέργκμαν, όταν ξέρουμε ότι τεράστιο μέρος των συναισθημάτων των πρωταγωνιστών αντανακλάται στα περίτεχνα κοντινά πλάνα του, στον ιδιαίτερο φωτισμό του και στο εκπληκτικό μοντάζ που έχει στις ταινίες του. Ο ίδιος ο Μπέργκμαν χαρακτηρίζει την ταινία του ως ένα ποίημα σε εικόνες. Όλο το «στοίχημα» της παράστασης λοιπόν πέφτει στην σκηνοθεσία γύρω από την σχέση των δύο γυναικών. Αριστουργηματική! Έχει αμείωτο ρυθμό και προσπαθεί να αναδείξει πολλές διαφορετικές ιδέες γύρω από αυτό που διαδραματίζεται στα μάτια μας. Οι δύο ηθοποιοί δίνουν ξεχωριστές ερμηνείες σ’ ένα τόσο απαιτητικό έργο. Όσο κυλά η παράσταση μας παρασέρνουν στον όλεθρο της ταύτισης μεταξύ τους και τις συνέπειες που εμπεριέχει αυτός. Αποκορύφωμα η τελευταία σκηνή. Μία μοναδική προσωπικότητα σκιαγραφείτε μέσα από δύο ανθρώπινες φιγούρες.\nΗ μουσική της Σαββίνας Γιαννάτου δίνει την απαραίτητη ατμόσφαιρα στην παράσταση. Ακολουθεί το δράμα των δύο γυναικών χωρίς να επιβάλλει συγκινήσεις. Μου έδωσε μια αίσθηση από soundtrack της nouvelle vague του ’60, (ίσως επειδή η ταινία είναι γυρισμένη το 1966). Οι προβολές (Μικαέλα Λιακατά) κλείνουν το μάτι στην ταινία, ενώ η ενδυμασία (Μαγδαληνή Αυγερινού, Ιωάννα Πλέσσα) αντανακλά περίτεχνα την εικόνα της μεγάλης ηθοποιού Βόγκλερ (ίσως της αρσενικής μορφής της παράστασης) αλλά και της συνεσταλμένης νοσοκόμας Άλμα. Σαστίζει η επιλογή του φωτισμού που δεν χρωματίζει συναισθηματικά αλλά παραμένει στο μεγαλύτερο μέρος του ωμός και έντονος (Νίκος Βλασόπουλος). Έρχεται σε αντιδιαστολή με την ταινία όπου η φωτογραφία παίζει πάρα πολύ με τις σκιές και την noir αισθητική. Ένα λιτό σκηνικό (Μαγδαληνή Αυγερινού) με δύο κλουβιά ξεκινά ήδη από την αρχή να μας δίνει υπόγεια νοήματα. Νοήματα που θέλει να κινητοποιήσει η σκηνοθεσία καθώς οι δύο προσωπικότητες ενώνονται τελικά σε μία.\nΈνα υπαρξιακό θρίλερ παίρνει σάρκα και οστά και μας καταβυθίζει στον εαυτό μας. Η παράσταση και το κείμενο βρίθουν από νοήματα σε πολλαπλά επίπεδα. Η καλλιτέχνιδα μετά τον ρόλο της Ηλέκτρας, σιωπά καθώς έρχεται αντιμέτωπη με οιδιπόδειες ασυνείδητες επιθυμίες. Το αξιοπερίεργο είναι ότι ο γιατρός δεν το θεωρεί ως υστερική αντίδραση παρόλο που η Βόγκλερ χαίρει άκρας υγείας. Μοιάζει με αιχμή του Μπέργκμαν προς την κλασσική ιατρική, η οποία ακόμα τότε αντιστέκεται σε ψυχαναλυτικά ευρήματα. Η σιωπή της Βόγκλερ δίνει το έναυσμα στην νοσοκόμα Άλμα, που βρίσκεται εκεί για να την φροντίσει, να δημιουργήσει μια φαντασιακή εικόνα. Βλέπει την κα.Βόγκλερ σαν μια τρανής ηθοποιό-σύμβολο αλλά και μια γυναίκα που την ακούει και την νοιάζεται. Νιώθει ότι μπορεί να ανοιχτεί και να πει πράγματα που δεν ξέρει κανείς.. Αφηγείται το όργιο της παραλίας με την φίλη της και δύο άγνωστα αγόρια. Ο Σλαβόι Ζίζεκ θεωρεί την σκηνή του οργίου μια από τις πιο ερωτικές σκηνές στο σινεμά μιας μιας και τίποτα δεν δείχνεται σαν flashback. Αντίθετα ο Λόγος παίρνει τα ηνία μέσω της αφήγησης, καταφέρνοντας συγχρόνως να αναδείξει την ερωτική σχέση που χτίζεται μεταξύ των δύο γυναικών. Στην παράσταση η αφήγηση είναι εξίσου έντονα ερωτική καθώς χρησιμοποιείται μια ρεαλιστική γλώσσα από βωμολοχίες δείχνοντας την απελευθέρωση της Άλμα. Θυμίζει αντίστοιχα την ίδια απελευθέρωση που δίνει ο Εμπειρίκος στον Μεγάλο Ανατολικό. Όμως η σχέση των δύο γυναικών είναι παραπάνω από ερωτική. Υπάρχει κάτι πιο βαθύ ανάμεσά τους. Ο όλεθρος ξεκινάει όταν η Βόγκλερ φαίνεται να μην νοιάζεται για την εξομολόγησή της Άλμα. Βρίσκει όλο αυτό σαν μία ευκαιρία για ψυχολογική μελέτη. Η νεαρή νοσοκόμα νιώθει προδομένη. Μία μάχη ξεκινά ώσπου η Άλμα να φωνάξει με όλη της την ψυχή ότι δεν είναι σαν την Βόγκλερ.\nΤα φώτα πέφτουν και σκέφτομαι…Τελικά είμαστε οι σωσίες κάποιου άλλου; Το Ανοικείο του όμοιου ξεπροβάλλει στο τέλος της παράστασης, και είναι δυσβάσταχτο. Οι θεατές βιώνουν κάτι πέραν του λόγου, τόσο έντονο συναισθηματικά που γεννά ποικίλες σκέψεις για την προσωπικότητα του καθένα. Αυτός δεν είναι όμως και ένας από τους στόχους του θεάτρου; Η ομάδα Elephas Τiliensis ρισκάρει και πετυχαίνει επιλέγοντας ένα κείμενο κλινικής ακρίβειας, μια ταινία καθοριστική για τον 20ο αιώνα που απαιτεί μεγαλεία υποκριτικής σε μια παράσταση για έναν μόνο ρόλο, που είναι δύο. Νομίζω κάπου ο Μπέργκμαν θα χαμογελά.\nTagged with: ΔΙΟΝΥΣΗΣ ΑΝΑΛΥΤΗΣ,ΕΙΔΑΜΕ,ΘΕΑΤΡΟ ΤΟΥ ΝΕΟΥ ΚΟΣΜΟΥ\nΠροηγούμενο άρθρο«Τα Ταξίδια των Γκιουλ_Ιβερ», Δημοτικό Θέατρο Πειραιά\nΕπόμενο άρθρο«Μια μέλισσα τον Αύγουστο», Πολυχώρος Vault


μη μαδάς τη μαργαρίτα: Ήρθε ο καιρός να λειτουργήσει η σχολική κοινότητα\nΌμως το δημόσιο σχολείο πεθαίνει κάθε μέρα, και το παιδί σου φοιτά στο ίδιο δημόσιο σχολείο, που εσύ δουλεύεις. Δεν λυπάσαι τον εαυτό σου τουλάχιστον; Εσύ δεν είσαι που πληρώνεις φροντιστήρια και ιδιαίτερα από την Α γυμνασίου για να καλύψεις την αδυναμία του σχολείου να δώσει με επάρκεια ακόμα και αυτήν την τυποποιημένη γνώση; Εσύ δεν είσαι και μάλιστα το πιο σημαντικό μέλος αυτού του ήδη νεκρού οργανισμού; Τότε απαράδεκτον.\nΤα παιδιά μας είναι οι μαθητές και οι γονείς τους είμαστε εμείς οι δάσκαλοι. Αξίζει να το παλέψουμε.\nΑναρτήθηκε από Λεωνίδας Καστανάς στις 3:29 μ.μ.\nΑνώνυμος 17 Ιουνίου 2010 - 4:53 μ.μ.\nΕξαιρετικό κείμενο, διαυγές, τολμηρό και τεκμηριωμένο. Όταν, σχολιάζοντας άλλο κείμενό σας, σας είχα πει ότι πρέπει να αισθάνεστε μοναξιά, το αρνηθήκατε. Η άρνησή σας όμως απέπνεε απαισιοδοξία.\nZηλεύω τους μαθητές σας. Δεν πρέπει να έχουμε μεγάλη διαφορά στην ηλικία αλλά θα ήθελα να σας είχα δάσκαλο. Και θα ήθελα τα παιδιά μου να σας είχαν δασκάλους σας εσάς.\nΘεία Θ 17 Ιουνίου 2010 - 6:04 μ.μ.\nΣε ποιο σχολείο διδάσκετε να μετακομίσω κάπου κοντά;\nΣτα σοβαρά τώρα, πράγματι η αυτοοργάνωση μοιάζει η μόνη λύση, αφού η κεντρική εξουσία αδιαφορεί ή αδυνατεί. Πρέπει να προσπαθήσουμε να κάνουμε τα οράματά μας πράξη, ο καθένας στον τομέα του, απομονώνοντας όσους βαριούνται ή έχουν άλλα συμφέροντα. Δυστυχώς στο δικό μου τομέα (της υγείας) χρειάζεται και αυτοκάθαρση- πράγμα ΠΟΛΥ δύσκολο. Πρέπει όμως από κάπου να αρχίσει κανείς.\nΠροχωρείστε και ελπίζω να βρείτε οπαδούς της πρακτικής σας. Στο διαδίκτυο πάντως σίγουρα έχετε πολλούς υποστηρικτές.\npap 17 Ιουνίου 2010 - 11:16 μ.μ.\nΕλπίζω και το πιστεύω ότι υπάρχουν κι άλλοι δάσκαλοι που ενστερνίζονται αυτές τις απόψεις. Αυτό μόνο μας δίνει ελπίδα ότι κάτι μπορεί να γίνει και να αλλάξουν κάποια πράγματα στη χώρα μας.\nleo 17 Ιουνίου 2010 - 11:54 μ.μ.\nVinotinto καλησπέρα και ευχαριστώ.\npap καλώς ήρθες και καλώς σε βρήκαμε.\nΤο συνάφι μας είναι γνωστό στην κοινή γνώμη από τις απεργίες και τις οικονομικές διεκδικήσεις του. Για τις εκπαιδευτικές του προτάσεις πάλι όχι αν και υπάρχουν. Ο κλάδος δεν τις πολυπαίζει. Είναι το καθεστώς που γράφω. Υπάρχουν πολλοί δάσκαλοι που κάνουν καλά τη δουλειά τους, όμως δεν υπάρχουν θεσμοί που να τους αναγκάσουν να οργανωθούν και να παράγουν συλλογικά. Η ελπίδα μου είναι αυτή η ιστορία της αυτοαξιολόγησης. Πιστεύω πολύ και μόνο πια στην υπόθεση της οργάνωσης από τα κάτω που θα εκβιάσει τις αλλαγές και σε κεντρικό επίπεδο. Αρκεί να υπάρχουν ευκαιρίες, κάτι που να στριμώξει το σύνολο. Ο βαθμός πολιτικοποίησης στην κοινωνία μας είναι χαμηλός, δύσκολα θα μπούν οι πολλοί από μόνοι τους σε δράση.\nleo 18 Ιουνίου 2010 - 12:00 π.μ.\nΘεία Θ καλησπέρα, καιρό έχουμε να τα πούμε. Και βέβαια αυτοοργάνωση παντού. Μπορείς να οργανώσεις τους πάντες πέρα από χρώμα και ιδεολογία, σε κάθε χώρο πόσο μάλλον στην υγεία. Το εμπόδιο θα είναι πάντα ο επίσημος συνδικαλισμός. Θα πολεμήσουν κάθε τέτοια απόπειρα, γιατί ακυρώνει τον ηγετικό τους ρόλο, σπάει το φόβο του κόσμου, αχρηστεύει το διαμεσολαβητικό τους παιχνίδι. Ο παρασιτισμός τους ανέχεται τη δημοκρατία. Το διαδίκτυο είναι ένα μεγάλο όπλο σε τέτοιες προσπάθειες.\nSFILTROS 18 Ιουνίου 2010 - 1:21 π.μ.\nΌπως θα το περίμενες άλλωστε, συμφωνώ απόλυτα με τις απόψεις σου και το κείμενο σου. Διάθεση χρειάζεται και όρεξη για δουλειά. Αν ξεβολευτούμε, αν κοιτάξουμε να κάνουμε όσο καλύτερα γίνεται την δουλειά μας με αυτά τα πενιχρά μέσα που διαθέτουμε, αν κρίνουμε και αν κριθούμε σωστά, θα μπορέσουμε να διεκδικήσουμε ένα καλύτερο σχολείο. Πρέπει να θέσουμε συγκεκριμένους στόχους και να προσπαθήσουμε να τους επιτύχουμε, όχι να προγραμματίζουμε το "ότι βγει και βλέπουμε...".\nΑνώνυμος 18 Ιουνίου 2010 - 10:47 μ.μ.\nmanos 19 Ιουνίου 2010 - 11:42 π.μ.\nΜια συμπύκνωση μεστή, που περιλαμβάνει διαπιστώσεις και προτάσεις που εμένα τουλάχιστον μου δίνει λίγη παρηγοριά.\nΓι αυτό την αντέγραψα.\nleo 19 Ιουνίου 2010 - 2:44 μ.μ.\nSfiltro το περίμενα. Να διεκδικήσουμε ένα καλύτερο σχολείο. Οι δάσκαλοι είναι οι μόνοι που ξέρουν και μπορούν να το κερδίσουν, αρκεί να μην κρύβονται πίσω από ιδεολογήματα και προφάσεις που οδηγούν στη συντήρηση και την απραξία. Στο θάνατο.\nleo 19 Ιουνίου 2010 - 2:45 μ.μ.\nmanos και καλά έκανες. Δεν αρκούν όμως τα άρθρα και οι απόψεις. Ανθρώπους χρειαζόμαστε και δράση. Δεν είναι λίγοι όσοι συμφωνούν μαζί μας, απλά πρέπει να οργανωθούν


Γιατί να περιμένει ο ΟΦΗ βοήθεια από έναν μόνο μέτοχο της ΠΑΕ;\nΜε τη συμβολή του Αντώνη Καράτζη ξεπέρασε ο ΟΦΗ το εμπόδιο της εγγυητικής και η διοίκηση τον ευχαρίστησε χθες δημόσια. Γιατί όμως μια ΠΑΕ που είναι πολυμετοχική να περιμένει μόνο από ένα, για να βγάλει σε πέρας μια τέτοιας σημασίας υπόθεση και να μην συμβάλουν και οι υπόλοιποι;\nΣτο κάτω κάτω αν «τσόνταραν» όλοι, δεν θα χρειαζόταν να βάλουν πολύ βαθιά το χέρι στην τσέπη.\nΔυστυχώς αυτή η ιστορία ήρθε να αναδείξει και πάλι το σοβαρό πρόβλημα που υπάρχει στα ενδότερα της ομάδας σε σχέση με το οικονομικό και ότι κάτι πρέπει να γίνει γιατί δεν αντέχεται άλλο αυτή η κατάσταση…\nΚαλός οιωνός ο Βρέσκας\nΟ διαιτητής που θα σφυρίξει την Κυριακή στην Νέα Σμύρνη φέρνει ευχάριστες μνήμες στον ΟΦΗ και αποτελεί καλό οιωνό για την πρεμιέρα. Ο\nΒρέσκας από την Πιερία, ένας από τους κορυφαίους διαιτητές πέρυσι στην Β` Εθνική, που πήρε προαγωγή, είχε διευθύνει το παιχνίδι του ΟΦΗ στην Καλαμαριά στο οποίο η κρητική ομάδα με το πέναλτι του Ντίνα, σφράγισε την μαθηματική άνοδό της στην Σούπερ Λίγκα.\nΤουλάχιστον ο ΟΦΗ δεν θα έχει το μυαλό του εκεί αλλά καθαρά στο αγωνιστικό κομμάτι…\nΟι καλοί δεν χάνονται…\nΑπό τους λίγους παίκτες που έφυγαν από τον ΟΦΗ και η καριέρα τους απογειώθηκε, ήταν ο Φώτης Παπουλής.\nΜπορεί να μην πήγε σε καμιά μεγάλη ομάδα, όμως στον Απόλλωνα Λεμεσού βρήκε ένα νοικοκυρεμένο σύλλογο με ηρεμία που του έδωσε και χρήματα αλλά και την δυνατότητα να αναδείξει το ταλέντο του.\nΜετά από έξι χρόνια ο 33χρονος σήμερα Παπουλής απέκτησε κυπριακό διαβατήριο και σύντομα θα φορέσει και την φανέλα της Εθνικής Κύπρου.\nΤελικά οι καλοί δεν χάνονται όπου κι αν πάνε…\nΜόνο από τον Εργοτέλη\nΚαι τα… μουστάκια(τρόπος του λέγειν) του Μάγκεντ Σάμι γελούσαν με αυτά που είδε στην Νέα Αλικαρνασσό.\nΕίδε τον Έφορντ να κάνει και πάλι… «όργια» και να πετυχαίνει δυο γκολ και την ομάδα του να «πετάει» αγωνιστικά.\nΈτσι όπως πάνε τα πράγματα φέτος μόνο από τον Εργοτέλη μπορεί να δει χαρές ο Αιγύπτιος και δεν αποκλείεται μετά τον Κάιπερς να βάλει στην βιτρίνα προς πώληση και τον Αμερικανό…\n“Πόρτα” στον κόσμο του…\nΑπίστευτα πράγματα συμβαίνουν στο ελληνικό ποδόσφαιρο.\nΟ Πανόπουλος αποφάσισε να μην εκδώσει εισιτήρια για το ματς με τον Παναθηναϊκό εκτός από τα διαρκείας για να μην έχουν πρόβλημα οι “πράσινοι” με τον κόσμο τους που πιθανό να πάει μεμονωμένα για να διαμαρτυρηθεί για τον Αλαφούζο.\nΟυσιαστικά δηλαδή αποκλείει τους φίλους της ομάδας του (έστω και αυτούς τους λίγους που έχει) τους οποίους δεν τους έχει ανάγκη με τα χρήματα που πήρε από την ΕΡΤ.\nΚαι μετά σου λένε για τα άδεια γήπεδα στην Ελλάδα όταν οι ίδιοι οι παράγοντες διώχνουν τον κόσμο τόσο απροκάλυπτα…\nΠόσο έτοιμοι τελικά;\n«Οι διαιτητές είναι έτοιμοι για να ανταποκριθούν στις απαιτήσεις του νέου πρωταθλήματος», δήλωσε ο πρόεδρος της Κεντρικής Επιτροπής Διαιτησίας Μέλο Περέιρα, μετά την ολοκλήρωση του σεμιναρίου στο Καρπενήσι.\nΔεν μας εξήγησε όμως ο Πορτογάλος, γιατί επιμένει στον ορισμό ξένων διαιτητών στα ντέρμπι του α’ γύρου (τουλάχιστον), όπως συνεχώς αναφέρουν δημοσιεύματα, τα οποία ποτέ δεν διαψεύστηκαν…\nΤιμωρία η λάντζα\nΟ κώδικας δεοντολογίας που πρέπει να τηρείται αυστηρά στη Βόλφσμπουργκ, ξεκίνησε από τον προπονητή της γερμανικής ομάδας, Μπρούνο Λαμπαντία, που ενόψει της έναρξης της Μπουντεσλίγκα, ανακοίνωσε ασυνήθιστες τιμωρίες για τους παίκτες της ομάδας του που θα είναι λιγότερο… επιμελείς από τους υπόλοιπους.\n«Όχι μόνο πρόστιμα, αλλά εκείνοι που δεν συμμορφώνονται με τους κανονισμούς, θα πλένουν τα πιάτα και θα έχουν την επίβλεψη του τραπεζιού». Για να δούμε, πόση λάντζα θα πέσει….\nΟ Λιόντας στο Δειλινό\nΤην επιστροφή του Γιώργου Λιόντα ανακοίνωσε η διοίκηση του Δειλινού, με σκοπό να δώσει ακόμα περισσότερο ώθηση στο εφηβικό τμήμα της ομάδας.\nΟ έμπειρος τεχνικός, που έχει διατελέσει για πολλά χρόνια προπονητής υποδομών στη ΓΕΗ, στο Δειλινό, στον ΟΦΗ, στην Αναγέννηση και σε άλλες ομάδες, είναι βέβαιο ότι θα προσφέρει ξανά το καλύτερο δυνατό, σε ένα σωματείο που έχει αποδείξει ότι δεν ενδιαφέρεται μόνο για τη βιτρίνα του…